text: বিসিবির ট্রেনারের করোনা - Suprobhat Bangladesh
  বিসিবির ট্রেনারের করোনা
  শুক্রবার, সেপ্টেম্বর ৪, ২০২০; সময় : ২:৩৬ অপরাহ্ণ
  করোনা ভাইরাস থেকে সাবধান থাকতে এখনো ক্রিকেটারদের দলগত অনুশীলনের অনুমতি দেয়নি বাংলাদেশ ক্রিকেট বোর্ড (বিসিবি)। মিরপুর শেরে বাংলা জাতীয় ক্রিকেট স্টেডিয়ামে ট্রেনারদের অধীনে ব্যক্তিগত অনুশীলন করছিলেন ক্রিকেটাররা। তবে এবার হোম অব ক্রিকেটেও পড়েছে করোনার থাবা। একজন ট্রেনারের করোনা পজেটিভ হওয়ায় তিনদিনের জন্য অনুশীলন বন্ধের সিদ্ধান্ত নিয়েছে ক্রিকেট বোর্ড।
  এক মাসের বেশি সময় ধরেই মিরপুরে ব্যক্তিগত অনুশীলন করছিলেন ক্রিকেটাররা। স্বাস্থ্যবিধি মেনে রুটিনমাফিক অনুশীলনে বেশ ভালোই চলছিল সবকিছু। কিছুদিন আগে অনুশীলনে অংশ নেয়া বেশ কয়েকজন সাপোর্ট স্টাফের মাঝে করোনার লক্ষণ দেখা দেয়। পরবর্তীতে একজনের শরীরে করোনার উপস্থিতি শনাক্ত হওয়ায় ক্রিকেটারদের ব্যক্তিগত অনুশীলন বন্ধ করা হয়েছে।
  ক্রিকেটারদের অনুশীলন বন্ধের বিষয়টি নিশ্চিত করে বিসিবির প্রধান নির্বাহী নিজামউদ্দিন চৌধুরী বলেছেন, কোনো ধরণের সমস্যা চিহ্নিত হলে তখনই একটা বিরতি দিতে হবে, এটা আগে থেকেই আমাদের মেডিকেল পরিকল্পনার অংশ ছিল। ফলে কিছুটা বিরতি দিয়ে আবার সব শুরু করা হবে। শ্রীলংকা সফরকে সামনে রেখে আগামী ২১ সেপ্টেম্বর থেকে পুরোদমে জাতীয় দলের অনুশীলন শুরু হওয়ার কথা। বিসিবির বিশ্বাস, মূল দলের অনুশীলনে ট্রেনারের করোনা পজেটিভ হওয়া কোনো প্রভাব ফেলবে না। খবর : ডেইলিবাংলাদেশ'র।